**Ministru kabineta noteikumu projekta**

**“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Grozījumi Ministru kabineta 2020. gada 9. jūnija noteikumos Nr. 360 *“*[*Epidemioloģiskās drošības pasākumi Covid-19 infekcijas izplatības ierobežošanai*](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)*”* (turpmāk – noteikumi) paredz 1) samazināt pašizolācijas ilgumu pēc ierašanās no augsta riska valsts no 14 dienām uz 10 dienām. 14 dienu pašizolācijas prasība tiek saglabāta riska grupām - ārstniecības personām, sociālo aprūpes centru, izglītības iestāžu darbiniekiem un bērnu uzraudzības pakalpojumu sniedzējiem, ar iespēju pašizolāciju pārtraukt pēc 10. dienas, ja ne agrāk kā 8.dienā pēc ierašanās no augstā riska valsts veiktais Covid-19 tests ir negatīvs. 2) veikt izmaiņas spēkā esošajā tiesiskajā regulējumā, lai precizētu atsevišķus nepieciešamos jautājumus izglītības ieguves procesa pārraudzībai un atbalsta sniegšanai un nodrošinātu nepieciešamās informācijas sniegšanu Izglītības kvalitātes valsts dienestam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts pamatojoties uz *Epidemioloģiskās drošības likuma* 3. panta otro daļu, 14. panta pirmās daļas 5. punktu, 19. panta pirmo un 2.1 daļu, 19.1 pantu, 39. panta pirmo un otro daļu un Covid-19 infekcijas izplatības pārvaldības likuma 4. panta 1., 2., 3., 4., 5., 6., 7., 8., 11., 12.,13. , 14. un 16. punktu.Izvērtējot pašreiz esošo Covid-19 epidemioloģisko situāciju, ir pilnveidojams noteikumos ietvertais tiesiskais regulējums attiecībā uz ceļotāju pašizolācijas ilgumu, tādēļ nepieciešams veikt grozījumus Ministru kabineta 2020. gada 9. jūnija noteikumos Nr. 360 *"Epidemioloģiskās drošības pasākumi Covid-19 infekcijas izplatības ierobežošanai"*(turpmāk – noteikumu projekts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši spēkā esošajam regulējumam - Ministru kabineta 2020. gada 9. jūnija noteikumiem Nr. 360 “Epidemioloģiskās drošības pasākumi Covid-19 infekcijas izplatības ierobežošanai” – noteiktos gadījumos izglītības process īstenojams attālināti. Tādi būs gadījumi, kad izglītojamajam, klasei, pedagogam Slimību profilakses un kontroles centrs noteicis obligātus pretepidēmijas pasākumus vai izglītojamam atbilstoši šo noteikumu prasībām jāievēro pašizolācija. Tāpat arī gadījumos, kad pašvaldības administratīvajā teritorijā, kur atrodas izglītības iestāde, vai teritorijās, ar ko tā robežojas, novērojams Covid-19 infekcijas izplatības pieaugums vai saglabājas augsti infekcijas izplatības rādītāji. Minētajos gadījumos izglītības process īstenojams attālināti atbilstoši izglītības iestādes dibinātāja lēmumiem par to kā tieši tas veicams. Vienlaikus ņemot vērā epidemioloģiskās situācijas radītos izaicinājumus arī izglītības jomā, institūcijai, kuras darbības mērķis ir nodrošināt kvalitatīvu un tiesisku izglītību, tai skaitā sniedzot atbalstu izglītības procesa īstenošanā – Izglītības kvalitātes valsts dienestam – ir operatīvi nepieciešama aktuāla informācija par mācību procesa organizāciju izglītības iestādēs, lai varētu pildītu savas funkcijas un dotos uzdevumus.Ņemot vērā minēto, noteikumu projektā ietverts regulējums par to, ka noteiktos gadījumos izglītības iestādei operatīvi jāsniedz informācija Izglītības kvalitātes valsts dienestam par faktu, ka tā īsteno mācības attālināti, ja izglītības iestādes darbības ietvaros izglītojamajam vai personālam Slimību profilakses un kontroles centrs noteicis obligātus pretepidēmijas pasākumus vai izglītojamam atbilstoši šo noteikumu prasībām jāievēro pašizolācija, vai, atbilstoši izglītības iestādes dibinātāja lēmumam, mācību process tiek īstenots attālināti, jo pašvaldības administratīvajā teritorijā, kur atrodas izglītības iestāde, vai teritorijās, ar ko tā robežojas, novērojams Covid-19 infekcijas izplatības pieaugums vai saglabājas augsti infekcijas izplatības rādītāji.Eiropas slimību profilakses un kontroles centrs, ņemot vērā maksimālu piesardzību, ir noteicis, ka Covid-19 inkubācijas periods ir 14 dienas, kas ir vidējais rādītājs, kad persona saslimst ar Covid-19 pēc inficēšanās ar SARS-CoV-2 koronavīrusu. Vēlāk par 14 dienām slimības pazīmes parādās tikai 0,7% inficēto. Tādēļ 14 dienu periodu piemēro lielākā daļa valstu un starptautisko organizāciju, nosakot mājas karantīnas ierobežojumus kontaktpersonām. Savukārt personas, kas ceļo valstīs ar paaugstinātu Covid-19 izplatību ir pakļautas zemākai iespējamībai inficēties, nekā Covid-19 kontaktpersonas, jo ne visi ceļotāji ir saskārušies ar Covid-19 inficētajiem. Tādēļ arī saslimšanas risks ar Covid-19 ceļotājiem ir zemāks. Kā rāda epidemioloģiskie dati, nosakot karantīnu 14 dienas personai, kura bijusi kontaktā ar inficētu cilvēku, risks, ka persona saslims pēc 10.dienas ir 4.8%. Savukārt personām, kas uzturējušās valstī ar augstu Covid-19 izplatību šis risks ir zemāks. Ne visas personas, kas uzturējušās valstī ar augstu Covid-19 izplatību ir nonākušas kontaktā ar inficētu cilvēku, tādēļ arī varbūtība, ka šie cilvēki ir inficējušies ir zemāka un attiecīgi arī ir zemāka varbūtība, ka šiem cilvēkiem attīstīsies Covid-19.Ņemot vērā minēto, izvērtējot pieejamos datus un saslimstības rādītājus Latvijā, kā arī izsverot riskus Covid-19 izplatībai un ietekmei uz darba tirgu, var secināt, ka Covid-19 izplatības risks, samazinot pašizolācijas laiku no 14 uz 10 dienām personām, kas uzturējušās valstīs ar augstu Covid-19 izplatību, ir pieņemams attiecībā pret sloga mazināšanu darba tirgum.Šobrīd Eiropā 10 dienu pašizolācija ir noteikta arī Austrijā, Nīderlandē, Čehijas Republikā, Norvēģijā un Šveicē.**1.** Noteikumu projekts paredz, ka ja persona pēdējo 14 dienu laikā ir uzturējusies kādā no Slimību profilakses un kontroles centra tīmekļvietnē publicētajām valstīm, uz kurām ir attiecināmi īpašie piesardzības un ierobežojošie pasākumi, viņa nodrošina pašizolāciju dzīvesvietā vai citā uzturēšanās vietā 10 dienas pēc izbraukšanas no attiecīgās augsta riska valsts.Tādējādi pašizolācijas ilgums tiek samazināts no 14 dienām uz 10 dienām un precizēti arī attiecīgie noteikumu punkti, kas paredz 14 dienu pašizolācijas prasības.Savukārt attiecībā uz personām, kas atrodas mājas karantīnā, jāturpina ievērot 14 dienu pašizolācijas nosacījums.**2.** Ņemot vērā, ka ārstniecības personas, kas strādā ciešā kontaktā ar pacientiem, ilgstošas sociālās aprūpes un sociālās rehabilitācijas institūciju darbinieki, kas strādā ciešā kontaktā ar klientiem, izglītības iestāžu darbinieki un bērnu uzraudzības pakalpojumu sniedzēji, kas strādā ciešā kontaktā ar bērniem, ir saistītas ar īpaši augstu infekcijas izplatības risku un var izplatīt Covid-19 augsta riska objektos, šīm personu grupām ir nepieciešami papildus piesardzības pasākumi. Tādēļ noteikumu projekts paredz, ka iepriekš minētās personas arī turpmāk nodrošina pašizolāciju dzīvesvietā vai citā uzturēšanās vietā 14 dienas pēc izbraukšanas no noteikumu 56. punktā minētās valsts. Minētās personas var pārtraukt pašizolāciju pēc 10. dienas pēc izbraukšanas no 56. punktā minētās valsts, ja personai veic Covid-19 testu ne agrāk kā 8.dienā pēc izbraukšanas no augsta riska valsts un testa rezultāts ir negatīvs.Ministru kabineta 2018. gada 24. jūlija noteikumi Nr. 447 *"Noteikumi par darbiem, kas saistīti ar iespējamu risku citu cilvēku veselībai, un obligāto veselības pārbaužu veikšanas kārtība"* paredz, ka, ja darbiniekam izpaužas kāds no saslimšanas simptomiem (t.sk. drudzis, paaugstināta ķermeņa temperatūra ar sāpēm kaklā, iesnām, klepu utt.) darbinieks nekavējoties ziņo darba devējam par nespēju veikt darba pienākumus un vēršas pie ārsta. Tāpat minētie noteikumi nosaka, ka darba devējam ir tiesības pierasīt no darbinieka noslēgtu darbnespējas lapu vai izrakstu no stacionārā/ambulatorā pacienta medicīniskās kartes (veidlapa Nr. 027/u) atbilstoši medicīnisko dokumentu lietvedību regulējošiem normatīvajiem aktiem ar atļauju strādāt norādītajā darbā. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija, Izglītības kvalitātes valsts dienests |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz ārstniecības personām, kas strādā ciešā kontaktā ar pacientiem, ilgstošas sociālās aprūpes un sociālās rehabilitācijas institūciju darbiniekiem, kas strādā ciešā kontaktā ar klientiem un izglītības iestāžu darbiniekiem un bērnu uzraudzības pakalpojumu sniedzējiem, kas strādā ciešā kontaktā ar bērniem, kā arī uz visiem subjektiem (fiziskām un juridiskām personām), kuriem ir saistoša epidemioloģiskās drošības prasību ievērošana - Latvijas iedzīvotājiem, ieceļotājiem. Projekta tiesiskais regulējums attiecas formālas izglītības iestādēm pamata un vidējās izglītības pakāpē. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
|

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

 |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu projekta izstrādes paredzēts informāciju par veiktajiem grozījumiem ievietot Veselības ministrijas un Izglītības un zinātnes ministrijas mājaslapā, kā arī paredzēts to elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekts šo jomu neskar. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Veselības ministre I. Viņķele

Vīza: valsts sekretārs D. Mūrmane-Umbraško

Būmane 67876148

dace.bumane@vm.gov.lv

Feldmane 67876119

jana.feldmane@vm.gov.lv